**VOLT EGYSZER EGY TANÍTÓKÉPZŐ…**

*„A régi idők eseményei történetté váltak.*

*Nemcsak története van azonban az intézetnek, hanem élete is, mely emberi sorsokból és elrendelésekből színes mozaik-képpé tevődik össze.*

*A múltnak színes élményszerűen gazdag életét milyen halavány, fakó színben rekonstruálja az irattár avatag lapjairól előkerülő tényszerű adatok.*

*A história fátyolt vet az elzúgott évek apró eseményeire, a diákélet pompázó kedélyvilágára…. Az emlékezés a diák-romantika délibábos képében tükrözteti a régi gondokat és a régi örömöket. Az elcsendült kacagások, teli torkú prepanóták, az ifjú lélekben borongó szekundás szorongások, huncut kötődések, diák-álmok, diák-ábrándok, a szív első rezdülései vajjon hova tűntek, vajon hol maradtak*

*meg?*

*Pedáns rendben sorakoznak a statisztikus előtt a nevek, az adatok, de hol dobog a szív, melynek érzelmei, hangulatai, vágyai szépítették meg a diákéletet?*

*Óh ezek nem maradtak meg az intézet irattárában: ott élnek az emberekben, kiket idefűz az Emlék, vagy belehaltak, elporladtak a földbe, mely sírjával takar.*

*Mennyi sok név, mennyi sok adat, ami belefut egy száraz számjegybe s a lélek húrjain is csak egy számjegyet pendít meg.*

*Ha meg lehetne szólaltatni ezeket az adatokat?”*

Takács Béla tanár úr e bevezető gondolatokkal kezdte az 1928/29-es esztendő értesítőjét, az iskola 58. tanévében, az intézet új épületében töltött 25 éves jubileum jegyében.

A régi idők eseményeit évszámokra, nevekre, adatok sokaságára fűzzük fel ma is, melyek mögött ott van a világ- és országtörténelem sorsfordító eseményeitől az egyéni életutak összekapcsolódásáig minden.

*Volt egyszer egy tanítóképző…,* mely 86 tanévet élt meg, 2 város adott otthont számára, és 3 épületben végezte áldásos nevelői munkáját. Ez idő alatt 13 igazgató szolgálta és irányította az intézmény mindennapi működést; 96 tanár, 20 gazdasági tanár, 18 gyakorlóiskolai tanító, 18 nevelő és 54 hitoktató nevelte és tanította a jövő tanítóit. Az oktató-nevelő munkát segítették az intézeti orvosok, iskolaszolgák, kertészek, gazdasszonyok. 86 esztendő alatt a tanítóképző intézet az oktatási reformoknak köszönhetően 12 fő képzési formaváltást hajtott végre. A 86 esztendő alatt 2154 tanítói oklevelet, valamint 24 gazdasági szaktanítói, 96 testnevelési szaktanítói oklevelet és 374 érettségi bizonyítványt adott át a sikeresen végzett növendékeknek.

86 esztendő alatt majd négy generáció nőtt fel, és a 86 esztendő alatt a világtörténelem kereke is nagyot fordult. Volt „boldog békeidő”, de árvíz és sok-sok járvány is, volt két világháború, őszirózsás forradalom, tanácsköztársaság, román megszállás, német megszállás után szovjet megszállás, majd népi demokrácia és 1956.

Évszámok és statisztikai adatok sokasága, mely mögött ott van egy nagy múltú iskola

mindennapi világa, a tanítói küldetésre való felkészítés, a gyakorlati életre és a helytállásra nevelés, a komoly oktató és nevelő munka melletti vidám és sokoldalú diákélet.

Takács Béla tanár úr is arra törekedett több mint 90 évvel ezelőtt, hogy megszólaltassa a számok és adatok sokaságát, mint ahogy mi is erre törekszünk 2021-ben, nem feledve a 150 évvel ezelőtt alapított tanítóképző jelentőségét mind a tanárok, mind a diákok, mind a városunk, Kiskunfélegyháza életében.

**VOLT EGYSZER EGY TESTNEVELÉSI GIMNÁZIUM…**

A háború utáni megváltozott világ az iskolarendszer átalakulását is hozta magával. Az igényekhez és lehetőségekhez igazodó iskolatípusokat hoztak létre.

1949-ben a Tanítóképzős osztályokból lett pedagógiai gimnazista osztályok és líceumi keretek között tanulók mellett – a Tanítóképzős fejezetben felvázoltak szerint – megjelenik egy Testnevelési Gimnáziumi osztály is. Az átalakulási folyamat végén elindítják az első általános gimnáziumi osztályt is.

Fokozatosan alakul át Testnevelési Gimnáziummá intézményünk, mely egy rövid, de sok eredményt hozó időszakot ölel fel 1949 és 1955 között. A váltás nem olyan éles és gyors a mindennapokban, mint ahogy ezt az elnevezésből vagy az átalakulást elrendelő határozatokból, leiratokból gondolnánk.

A hagyományok, a meglévő szerveződések, csoportok tovább élnek – tovább adva az eddigi szellemiséget, kulturális és lelki kincseket. Az akkor itt tanuló öregdiákok visszaemlékezéseiből kiderül, hogy ez az időszak egy nagyon inspiráló közeg volt minden itt tanuló számára. A „közeg” specialitása pedig abban állt, hogy együtt tanultak ekkor a már utolsó éveiket járó tanítóképzős osztályok, a líceum, a pedagógiai gimnázium és a Testnevelési Gimnázium diákjai.

Tulit Péter sok évtizedes jelenléte, pedagógiai munkája garancia volt arra, hogy a Testnevelési Gimnázium tanulói eredményes testnevelőkké, sportolókká, edzőkké, sportszervezőkké váljanak és így legyenek meghatározó alakjai a magyar sportéletnek mind a mai napig.

A sokszínű kulturális és egyéb hagyományok jelenlétét és tovább élését pedig bizonyítja, hogy a sportgimnazisták – a kiváló sporteredmények mellett – egyéb területeken is jeleskedtek. Számosan lettek közülük zenészek, színészek, képzőművészek – vagy ezen területek ismert művelői.

2003-ban azt a tornatermet, mely számos olimpikont, híres sportolót nevelt –, Tulit Péterről nevezték el.

Az itt megidézett hangulatot, szellemiséget pedig képekkel, hajdani sportgimnazisták, vagy akkor itt tanuló diákok visszaemlékezéseinek segítségével mutatjuk be.

**VOLT EGYSZER EGY PETŐFI GIMNÁZIUM…**

A változó oktatási irányelvekhez, igényekhez igazodva a Testnevelési Gimnázium sporttagozatos képzése mellett – azt fokozatosan kivezetendő – 1954‑ben általános gimnáziummá alakul át az intézmény Dr. Mezősi Károly igazgatásával, akit 1958‑ban Harsányi Lajos követ az igazgatói székben.

1956. június 16-án az iskola felveszi városunk meghatározó alakjának – Petőfi Sándornak – a nevét.

„Új színt hoz az iskola életében a politechnikai képzés bevezetése. Az 1958/59-es tanévben az

5+1 képzés előkészítéseként szakköri foglalkozás keretében indul meg a zöldségtermesztési ismeretek elsajátítása. A következő tanévtől már rendes tanórai keretben folyik az oktatás: az elsőkben heti 6 órában, a másodikban heti 2 órában. (…)

A kiépült gimnázium tovább folytatja az útkeresést. Először 2-2 osztállyal humán- és reál

tagozatú képzés folyik, egynemű fiúosztályokkal. Az 1963/64-es tanévtől a fiúiskola zárt társadalmában megjelennek a lányok is, velük új színfolt, új stílus alakul. (…)

Az 1964/65-ös tanévtől egy-egy biológia-kémia tagozatos C. osztály indul. Az első osztályt Sallai Sándor indítja, a kémiát Berkes Dezsőné, később Bodor Jánosné, Szolnoky Jenő és Barkóczi Mária viszi tovább. Az utolsó két osztály a közben meginduló szakközépiskolai képzés miatt átkerül a Móra Ferenc Gimnáziumba. A változás hatása jelentős a tantestületben is: kiváló tanárok mennek át a gimnáziumba: Vass Albin „matematikus” és a biológia‑kémia „nagymesterei”: a Szolnoky házaspár. Közben az iskolavezetésben is sűrűsödnek a változások:

1966 őszétől Kerekes Imre, 1969 őszétől Kovács Sándor kerül az intézmény élére.

A belső változások az iskola képét is átalakítják. Fehér köpenyes lányok, fiúk, sürgölődnek a kék köpenyesek közt, békák, nyulak várakoznak a boncolási gyakorlatokra. Élő-folyosó alakul a biológia-kémia birodalmában, akváriumok, terráriumok‑élővilága tanítja és gyönyörködteti a tanulókat.

Az iskola egyre újabb lehetőségeket teremt az ismeretszerzésre: rendkívüli tárgyként tanulhatnak művészettörténetet, zenei alkotások ismeretét, hangszeres zenét és a műszaki rajz alapjaival is megismerkedhetnek.

A kötelezően tanított orosz nyelv mellett a második idegen nyelv kötelező tanítása is megindul. Egy-egy osztályon belül csoportbontásban tanulhatnak latint, németet, olaszt és franciát.

Az iskola által nyújtott lehetőségek meg is hozzák eredményüket: A városi, megyei és országos versenyeken egyre többször kerülnek fel PG-s tanulók nevei az elsők közé, különösképpen orosz nyelvből, biológia-kémiából, történelemből, matematikából, de ragyogó eredmények születnek majdnem minden tárgyból.

A tanulók pályaválasztása is mutatja a változásokat: a biológia-kémia tagozatos osztályokból zömmel orvosok, vegyészek, biológusok, laboránsok és más egészségügyi dolgozók kerülnek ki. A sikeres idegen nyelvi ismeretszerzés megnöveli a közgazdasági pályára készülők lehetőségeit, de nő a jogász és a tanári pálya iránti érdeklődés is.”

Ezen időszaknak – amikor az iskola felvette Petőfi Sándor nevét – egy fontos öröksége, ami több évtizede „beleégett” az itt tanulók és a környékben élők szívébe: a PG kifejezés, amit mind a mai napig büszkén használunk, amikor az iskoláról beszélünk.

**VOLT EGYSZER EGY PETŐFI SÁNDOR GÉPÉSZETI SZAKKÖZÉPISKOLA…**

„Hazánkban nappali tagozaton a gépipari technikus képzés 1969 júniusában befejeződött. A technikumokat szakközépiskolákká szervezték reform végrehajtásához és tovább fejlesztéséhez, az országnak több – és jól képzett középfokú képzettségű szakemberre volt szüksége, ezért a gimnáziumok rovására bővítették a szakközépiskolai képzést.

Ebben az időben Bács-Kiskun egyre jobban iparosodott, ezért – megyei szinten – három párhuzamos osztállyal működő megyei beiskolázású jogkörrel rendelkező szakközépiskola

szervezését határozták el.

A választás a kiskunfélegyházi Petőfi Sándor Gimnáziumra esett, mert a városban két gimnázium is működött, jó volt a közlekedési lehetőség (vasúti- és közúti csomópontok), kollégiuma is volt, valamint a tanműhely építésére elegendő hely állt rendelkezésre, és ekkor már több mint 5000 főt foglalkoztattak a város gyárai, üzemei. (…)

A Bács-Kiskun megyei tanács kérésére, a Művelődésügyi Miniszter – a feltételek alapos vizsgálata után – 1972. március 23-án adta meg az engedélyt, hogy a Petőfi Sándor Gimnázium az 1972/73. tanévtől három gépészeti első osztályt indíthat.”